Bjarne Laustsen (S), 2002-12-11:
Vi skal lige straks stemme om arbejdsmarkedsreformen »Flere i arbejde«.
I går modtog jeg et brev fra ministeren til forligskredsen, som sagde, at med hensyn til deltagerbetaling for 6 ugers selvvalgt kursus havde vi ikke fået udtømmende svar på vores spørgsmål om, på hvilke områder der kunne være deltagerbetaling.
Der var nogle problemer i forbindelse med SVU, og jeg vil gerne redegøre for Socialdemokratiets holdning til det spørgsmål.
Vi ønsker, at de ledige skal have rettigheder og muligheder, og at man ikke skal indføre brugerbetaling og deltagergebyr på 6 ugers selvvalgt kursus og ej heller på de områder, der drejer sig om SVU.
Derfor er mit ønske, at ministeren over for forligskredsen i forbindelse med vedtagelsen af lovforslaget vil bekræfte, at der ikke bliver nogen former for øget brugerbetaling på dette område.
Jeg håber, ministeren vil gå herop og give det tilsagn, så vi får fjernet den usikkerhed, der har været på det seneste, og jeg vil være meget tilfreds, hvis det sker.
Dernæst var der spørgsmålet om, at nu skal de ledige rejse rigtig langt efter arbejde.
Hvis man f.eks. er biolog og bor i København, men får anvist arbejde i Skagen, skal man tage det, for det skulle være aftalt i arbejdsmarkedsreformen, at nu skal de ledige piskes til at tage arbejde et andet sted.
Men det er også forbundet med ret lang transporttid at komme til Skagen, og hvis man skal til andre dele af min valgkreds, f.eks. Læsø, vil det være dyrt, og det vil også tage meget lang tid at komme frem og tilbage.
Vi har ingen ønsker om, at folk skal tilbagelægge så lange afstande for at komme på arbejde, så angående den bekendtgørelse, som nu ligger til høring i Landsarbejdsrådet, kan jeg sige, at der i hvert fald ikke i den aftaletekst, vi har lavet, er givet nogen begrundelse for, at man nu skal tvinge de arbejdsløse til at flytte efter et job, og ej heller at de skal bruge længere rejsetid end 4 timer, som det også har været fremme.
Det var selvfølgelig et element, regeringen lagde frem, at man skulle acceptere en udvidelse af tidsrammen.
I dag skal man tåle op til 4 timers samlet transporttid for at komme på et arbejde.
Vi afviste et krav
om yderligere rejsetid, det blev også fjernet fra aftalen
, og derfor vil det være i strid med aftaleteksten, hvis det er sådan, at de, der skal udmønte den, strammer kravene til samlet transporttid.
Hvis ministeren har kommentarer til det, vil det selvfølgelig være godt, at vi også kan få afklaret den del af aftalen. Jeg tror, det var en meget god historie fra virkelighedens verden, Politiken bragte i går, og vi kan også se på bagsiden af B.T., at der er folk, der rejser 20.000 km for at komme på arbejde.
Tværtimod fastholder vi de regelsæt, som allerede findes, så man skal ikke benytte lejligheden til at stramme op på aftalen med en bekendtgørelse.
Jeg har tidligere, nemlig i et indlæg ved andenbehandlingen, sagt, at CV-banken er et utrolig godt instrument, men at det vil tage lidt tid, inden tingene kommer til at køre.
Hvordan man rent faktisk vil udmønte det, og om a-kasserne og arbejdsformidlingen, som har myndigheden, kan klare den opgave, kan jeg stille mig tvivlende over for, men hvis ministeren mener, at systemet bliver klar til at løse opgaven i løbet af 1 måned, er jeg selvfølgelig tilfreds med det.
Jeg havde dog gerne set, at systemet fik lidt længere tid til at indarbejde tingene, for det er jo sådan, at når vi aftaler noget, der er meget positivt for de ledige, for arbejdsgiverne og for alle aktørerne på området, er det bedst, at vi får et godt afsæt, der gør, at implementeringstiden kan blive lidt længere.
Til slut skal jeg sige, at for at få fjernet tvivlen angående brugerbetaling vil jeg meget gerne bede ministeren bekræfte, at der ikke kan blive tale om øget brugerbetaling på SVU-området.
Jeg har selvfølgelig noteret mig, at i anden lovgivning har regeringen fremsat ønske om øget brugerbetaling, og det er noget, som Socialdemokratiet ikke kan tilslutte sig og vil stemme imod ved enhver lejlighed.
Til gengæld har regeringen brystet sig af, at i modsætning
til, hvad tilfældet er andre steder, er de ledige friholdt for deltagerbetaling, og jeg beder blot om, at det kan blive bekræftet her fra talerstolen i dag.
Hr. Ole Sohn undrer sig, og jeg undrer mig også over SF, for ligesom ved tidligere lovforslag havde jeg bestemt regnet med, at hr. Ole Sohn ville være gået herop og rose beskæftigelsesministeren.
Men her var det altså Enhedslistens fru Line Barfod, der kom først, og sådan kan det jo gå, hvis man ikke kender sin besøgelsestid.
Angående arbejdsmarkedsreformen »Flere i arbejde« er store dele af det, der ligger i reformen, socialdemokratisk politik, og derfor er vi selvfølgelig også med på de her punkter.
Det viser sig blot, når vi kigger på den og på udmøntningen af den, at det er utrolig vigtigt at være med som forligspartner, og når vi har lavet en aftale, vil vi selvfølgelig også følge aftaleteksten og hele aftalen til dørs, inden vi trykker på knappen, så vi har sikkerhed for, at den aftale, vi har lavet, bliver udmøntet ét hundrede procent.
Og når vi kommer frem til målstregen og har fået de nødvendige forsikringer fra ministeren, kan vi selvfølgelig også stemme for lovforslaget.